
VENDIM
Nr. 65, datë 3.2.2021

PËR MIRATIMIN E RREGULLORES “PËR MARRËVESHJET JASHTËGJYQËSORE TË RIORGANIZIMIT TË PËRSHPEJTUAR”

Në mbështetje të nenit 100 të Kushtetutës dhe të shkronjës “ç”, të  pikës 4, të  nenit 79, të ligjit nr. 110/2016, “Për falimentimin”, me propozimin e ministrit të Drejtësisë, Këshilli i Ministrave

VENDOSI:

1. Miratimin e rregullores “Për marrëveshjet jashtëgjyqësore të riorganizimit të përshpejtuar”, sipas tekstit bashkëlidhur këtij vendimi. 
2. Ngarkohet Agjencia Kombëtare e Falimentimit për ndjekjen e zbatimit të këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

RREGULLORE 
PËR MARRËVESHJET JASHTËGJYQËSORE TË RIORGANIZIMIT TË PËRSHPEJTUAR

KREU I
DISPOZITA TË PËRGJITHSHME

Neni 1
Objekti

Objekti i kësaj rregulloreje është përcaktimi i procedurave për lidhjen e marrëveshjeve jashtëgjyqësore të riorganizimit të përshpejtuar ndërmjet debitorit, që është subjekt i ligjit për falimentimin, dhe dy ose më shumë kreditorëve, në kushtet kur debitori ndodhet në gjendjen e paaftësisë paguese.

Neni 2
Përkufizime

1. “Situata e pashmangshme e paaftësisë paguese” ka të njëjtin kuptim sipas parashikimit të pikës 2, të nenit 123, të ligjit nr. 110/2016, “Për falimentimin”.
2. “Marrëveshja jashtëgjyqësore e riorganizimit të përshpejtuar” (në vijim, marrëveshja e riorganizimit) është një marrëveshje ndërmjet debitorit dhe dy ose më shumë kreditorëve, jashtë gjykatës, përpara fillimit të procedurave të falimentimit, që ka si qëllim të krijojë kushtet për debitorin për vijimin e veprimtarisë tregtare nëpërmjet zbatimit të një plani masash të përcaktuara në marrëveshje dhe të mbikëqyrur nga kreditorët.
3. “Marrëveshja e pezullimit” është një marrëveshje e lidhur ndërmjet debitorit dhe kreditorëve, sipas kushteve të përcaktuara në pikën 1, të nenit 6, të kësaj rregulloreje.

Neni 3
Mirëbesimi gjatë zhvillimit të bisedimeve për hartimin e marrëveshjes

1. Palët kanë detyrimin për të dhënë informacione të sakta dhe të plota gjatë zhvillimit të bisedimeve për hartimin e marrëveshjes. 
 2. Debitori duhet t’u ofrojë të gjithë kreditorëve pjesëmarrës në negociata informacionin e plotë në lidhje me:
a) veprimtarinë financiare të debitorit dhe rrethanat që shkaktuan paaftësinë paguese;
b) një listë të kreditorëve dhe detyrimet përkatëse të secilit prej tyre;
c) parashikimet financiare, përfshirë llogarinë e humbjeve e të fitimeve të parashikuara, si dhe raportin e pasqyrave financiare gjatë periudhës së zbatimit të marrëveshjes;
ç) të dhënat për shumat, pasuritë, si dhe aktivet e debitorit që mund të përdoren për vijimin e veprimtarisë tregtare, si dhe përmbushjen e detyrimeve të kreditorëve, sipas marrëveshjes së riorganizimit;
d) çdo informacion tjetër që kreditorët e çmojnë të nevojshëm për vlerësimin e gjendjes financiare të debitorit dhe të aftësisë së tij paguese për të zbatuar marrëveshjen e propozuar të riorganizimit.

Neni 4
Konfidencialiteti i të dhënave

1. Palët janë të detyruara të ruajnë konfidencialitetin e çdo të dhëne ose informacioni që jepet nga debitori ose nga kreditorët gjatë ose pas bisedimeve për hartimin e marrëveshjes së riorganizimit, pavarësisht nëse është lidhur apo jo marrëveshja, si dhe të mos përdorin ose të shpërndajnë informacionin e përftuar gjatë këtyre bisedimeve pas përfundimit të tyre. 
2. Pavarësisht nga parashikimet e pikës 1, të këtij neni, palët nuk janë të detyruara të ruajnë konfidencialitetin e të dhënave ose informacioneve të përfituara gjatë zhvillimit të bisedimeve në rastet e mëposhtme: 
a) zotëruesi i informacionit jep shprehimisht pëlqimin e tij; 
b) informacioni kërkohet nga organe që e kanë të përcaktuar me ligj të drejtën për të disponuar një informacion të tillë; 
c)vetë pala pjesëmarrëse në bisedime e përdor këtë informacion për të kërkuar përmbushjen e një të drejte apo interesi të saj të ligjshëm kundrejt palës tjetër.   
3. Pala që shkel detyrimin për ruajtjen e konfidencialitetit të të dhënave sipas parashikimeve të këtij neni përgjigjet për dëmin e shkaktuar. 

KREU II
PROCEDURA STANDARDE E NEGOCIMIT

Neni  5
Bisedimet shumëpalëshe

1. Procedura standarde e negocimit fillon me paraqitjen e kërkesës për zhvillimin e bisedimeve nga debitori ose nga më shumë se një kreditor. Kërkesa mund të paraqitet në çdo formë që dokumenton dërgimin e saj palës tjetër. Pala së cilës i drejtohet kërkesa mund të shprehë pëlqimin e saj për fillimin e procedurave standarde në çdo formë që dokumenton dërgimin e saj palës tjetër. 
2. Palët përcaktojnë datën dhe vendin për fillimin e procedurave.
3. Kreditorë të tjerë mund t’i bashkohen kësaj procedure derisa të mos jetë nënshkruar marrëveshja ndërmjet palëve.

Neni 6
Pezullimi i pretendimeve të kreditorëve

1. Me nënshkrimin e marrëveshjes së pezullimit, debitori: 
a) ndalohet të ndërmarrë veprime të administrimit të jashtëzakonshëm, me përjashtim të rasteve kur veprimet çmohen të domosdoshme për ecurinë e aktivitetit të shoqërisë;
b) ndalohet të tjetërsojë kuotat ose aksionet e shoqërisë; 
c) detyrohet të informojë kreditorët në lidhje me ecurinë e veprimtarisë së shoqërisë.
2. Kryerja nga debitori I veprimeve në kundërshtim me parashikimet e kësaj dispozite i lind të drejtën kreditorit të ndërpresë procedurën e negocimit.

Neni 7
Koordinimi i kreditorëve

1. Në rast se në procedurën e negocimit marrin pjesë më shumë se 10 (dhjetë) kreditorë, ata kanë të drejtë të caktojnë një komitet kreditorësh për t’i përfaqësuar gjatë procedurave të negocimit me debitorin.
2. Komiteti i kreditorëve përbëhet nga të paktën 3 (tre) kreditorë. Mbledhja për zgjedhjen e komitetit të kreditorëve zhvillohet me pjesëmarrjen e 75 (shtatëdhjetë e pesë) % të kreditorëve që marrin pjesë në negociata. Anëtarët e komitetit të kreditorëve zgjidhen me shumicë të thjeshtë të votave të kreditorëve pjesëmarrës në mbledhje. 
3. Marrëveshja e riorganizimit votohet e nënshkruhet nga secili kreditor pavarësisht vendimmarrjes së komitetit të kreditorëve gjatë procedurave të negocimit. 

KREU III
MARRËVESHJA DHE EFEKTET E SAJ

Neni 8
Marrëveshja e riorganizimit

1. Marrëveshja e riorganizimit duhet të bëhet me akt noterial, ndryshe është e pavlefshme. 
2. Marrëveshja e riorganizimit është e detyrueshme vetëm për ata kreditorë që kanë votuar për miratimin e saj dhe janë palë të kësaj marrëveshjeje.
[bookmark: _GoBack]3. Në rastet kur nuk ndiqet procedura standarde e negocimit, sipas kreut II, të këtij vendimi, debitori mund të garantojë ekzekutimin e detyrimeve, nëpërmjet çdo mjeti që parashikohet nga legjislacioni në fuqi, deri në momentin e përfundimit të negocimeve.   

Neni 9
Përmbajtja e marrëveshjes

1. Marrëveshja e riorganizimit duhet të përfshijë ristrukturimin e detyrimeve të debitorit në një nga mënyrat e mëposhtme:
a) duke shtyrë maturimin e borxhit apo datën e ripagesës së detyrimit;
b) duke ulur shumën e pagesës që detyrohet;
c) duke zëvendësuar detyrimet ekzistuese të prapambetura me detyrime të reja me një datë më të vonë maturimi ose me një detyrim më të vogël;
ç) duke siguruar burime të reja financimi;
d) një kombinim i mënyrave të mësipërme.
2. Marrëveshja e riorganizimit mund të përfshijë edhe çdo masë tjetër të përshtatshme, që palët bien dakord, e cila ka si qëllim ristrukturimin e detyrimeve të debitorit. 
3. Përmbajtja e marrëveshjes së riorganizimit duhet të jetë e tillë që të sigurojë, për aq sa është e mundur, bazuar në kritere ekonomike objektive, mundësinë e biznesit për të vijuar veprimtarinë për një periudhë afatmesme, jo më pak se 6 (gjashtë) muaj.

Neni 10
Fuqia e marrëveshjes

1. Kushtet dhe afatet e marrëveshjes së riorganizimit të nënshkruara në përputhje me nenet 7, 8 dhe 9, të kësaj rregulloreje, janë të zbatueshme edhe në rast se debitori kalon në paaftësi paguese dhe fillojnë procedurat e falimentimit, në përputhje me ligjin nr. 110/2016, “Për falimentimin”. 
2. Do të konsiderohen të vlefshme në kuadër të procedurës së falimentimit edhe çdo pagesë, garanci apo veprim juridik i kryer në zbatim të parashikimeve të marrëveshjes së riorganizimit. 

Neni 11
Trajtimi i burimeve të reja të financimit

1. Në rast se në marrëveshjen e riorganizimit palët kanë parashikuar sigurimin e burimeve të reja të financimit nga debitori, fondet e siguruara prej tij do të përdoren vetëm për ekzekutimin e marrëveshjes. 
2. Në rastin e një gjendjeje të mëpasshme të paaftësisë paguese të debitorit, fondet e përmendura në pikën 1, të këtij neni, do të konsiderohen pjesë e masës së falimentimit, ndaj të cilës mund të parashtrojnë pretendime të gjithë kreditorët, sipas parashikimeve të ligjit nr. 110/2016, “Për falimentimin”.


